पति की मौत के बाद बच्चों को दूध पिलाने के भी पैसे नहीं थे; आज सोशल-मीडिया से कमा रहीं लाखों
Uttar Pradesh (UP) Success Story  "मुझे शादी के नाम से ही समाज का डर लगता था, लेकिन आयुष ने ठान लिया था कि उन्हें मुझसे ही शादी करना है।
एक चंचल सी लड़की। मां-बाप की इकलौती थी इसलिए दुलारी भी। 12वीं पास किया तो घरवालों ने शादी कर दी। दो बेटे हुए। परिवार की आर्थिक स्थिति ठीक नहीं थी इसलिए ब्यूटीपॉर्लर खोल लिया। तभी हादसा हो गया। पहले पिता की मौत हुई। फिर पति की। सबकुछ खत्म होने जैसी स्थिति। ब्लूटीपॉर्लर टूट गया। हालत इतने खराब हो गए कि बच्चों को दूध पिलाने के भी पैसे नहीं थे।
इसके बाद जिंदगी पटरी पर कैसे लौटी? सोशल मीडिया पर वीडियो बनाने का ख्याल कहां से आया? कैसे रातों-रात स्टार बन गई। आज कितना पैसा कमा लेती हैं, ये सब जानने हम सृष्टि के घर रायबरेली पहुंचे। आइए सब कुछ एक तरफ से जानते हैं।
17 साल की उम्र में पापा ने मेरी शादी तय कर दी
सुल्तानपुर जिले में मदन कुमार सिंह के घर सृष्टि का जन्म हुआ। सृष्टि अपने घर की अकेली बेटी थीं। पिता सरकारी नौकरी करते थे। माता-पिता सृष्टि की पढ़ाई का पूरा ध्यान रखते थे। घर में सब अच्छा चल रहा था। सृष्टि 17 साल की हुईं। वो 12वीं में पढ़ रहीं थीं। तभी अचानक उनके पिता को हार्ट अटैक आया। पिता की तबीयत खराब रहने लगी। उन्हें डायबिटीज की बीमारी भी हो गई।
सृष्टि बताती हैं, “पापा की बीमारी की वजह से सब ठप्प हो गया। कई महीने उनकी दवाइयां चलती रहीं। मेरी पढ़ाई भी ठीक से नहीं हो पा रही थी। पापा को दो बार हार्ट अटैक आ चुका था। दवाइयों का खर्च, घर का खर्च, मेरी पढ़ाई… जिंदगी बहुत मुश्किल हो गई थी। कुछ वक्त बीता। पापा की हालत बिगड़ने लगी तो उन्हें मेरी शादी की चिंता होने लगी। उन्हें लगा कि मेरी मां अकेली हैं। उन्हें कुछ हो गया तो मां कैसे मेरी शादी की जिम्मेदारी अकेले संभाल पाएंगी।”
“मेरी शादी की तैयारियां शुरू हो गईं। मैं पढ़ना चाहती थी लेकिन पापा सोचते थे कि बेटी एक बड़ी जिम्मेदारी है, इसलिए उनके जीते जी मेरी शादी हो जाए। पापा ने एक साधारण से परिवार में मेरी शादी तय कर दी। जिस लड़के से मेरी शादी तय हुई ना ही वो ज्यादा पढ़ा लिखा था ना मैं। शादी हुई और मैं अपने ससुराल आ गई।”
ससुराल में कुछ भी मेरे पापा के घर जैसा नहीं था
“मैं ससुराल पहुंची। यहां सब बहुत अलग था। पापा के घर जैसा कुछ नहीं था। ससुराल पहुंचते ही मेरे ऊपर सभी जिम्मेदारियां लाद दी गईं। जरा सी कुछ ऊंच-नीच हो जाती तो सब ताने मारने लगते। वहां सब चाहते थे कि मैं घर की चार दीवारी में कैद रहकर चौका बर्तन करूं। मैं कमरे में अकेली बैठी चुपचाप रोती रहती।”
सृष्टि बताती हैं कि मेरी शादी को एक साल बीता था। जैसे-तैसे हमारा घर परिवार चल रहा था। तभी खबर आई कि मेरे पापा की मृत्यु हो गई है। इसके बाद तो मानो जैसे मेरी दुनिया ही खत्म हो गई। बहुत मुश्किल से मैं इस दुःख से उभरी। मैंने एक लड़के को जन्म दिया। मैं और मेरी पति बहुत खुश थे, लेकिन अब खर्चा बढ़ने से मुश्किलें भी बढ़ने लगीं।
“जब तक पापा थे तो खर्चे में थोड़ी मदद हो जाती थी। लेकिन पापा के जाने के बाद हमारी परेशानी और बढ़ गई। जैसे-तैसे हम गुजर-बसर करने लगे। मैं दूसरी बार प्रेग्नेंट हुई। इस बार मैं और मेरे पति खुश होने से ज्यादा परेशान हो रहे थे कि हम दो बच्चों को कैसे पालेंगे।”
250 रुपए का जुगाड़ करके ब्यूटीशियन का कोर्स किया
सृष्टि बताती हैं कि मैं और मेरे पति, दोनों लोग ही कम पढ़े-लिखे थे। हमारे पास इतने भी पैसे नहीं थे कि अपनी पढ़ाई पूरी कर पाएं ताकि कोई इज्जतदार नौकरी कर सकें। तभी पता चला कि मेरे घर के पास एक ब्यूटीशियन का सेमिनार होने वाला है। सेमिनार 15 दिन का था और उसमें पार्लर से जुड़ी चीजें सिखाई जाने वालीं थीं। मैंने जैसे-तैसे 250 रुपए का जुगाड़ करके सेमिनार जॉइन कर लिया। उस समय मेरे सामने यही एक चीज थी जिसके लिए एजुकेशन की बाध्यता नहीं थी। मैंने वहां ब्यूटीशियन का काम सीखा। मुझे पहले से भी इन सब चीजों का शौक था इसलिए मैं कम वक्त में अच्छे से काम सीख गई।
"काम सीखने के बाद मैंने अपने पति से कहा कि मुझे एक पार्लर खोलना है। उन्होंने भी मुझे इस डिसीजन में सपोर्ट किया। मैंने कम बजट में एक छोटा सा पार्लर खोल लिया। धीरे-धीरे मोहल्ले की औरतें मेरे पास आने लगीं। उन्हें मेरा काम पसंद आया तो पार्लर में भीड़ बढ़ने लगी। मैं ठीक-ठाक कमा लेती थी। घर का खर्चा भी चल जाता और हमारी जरूरतें भी पूरी हो जातीं।"
मुझे लगा कि अब सब ठीक हो जाएगा, हमारी सारी मुश्किलें आसान हो जाएंगी, लेकिन…
एक एक्सीडेंट हुआ और मेरी पूरी दुनिया उजड़ गई
सृष्टि ने बताया कि पार्लर से आने वाली कमाई के बाद घर में सब अच्छा चलने लगा था। एक दिन मेरे पति कुछ काम से बाहर गए थे। खबर आई कि उनका एक्सीडेंट हो गया है। मेरे पति नहीं रहे। इस खबर से मानो मेरे पैरों तले जमीन खिसक गई। पति के जाने के बाद ससुराल वालों का व्यवहार और खराब होने लगा।
एक विधवा के हाथ से शादी के लिए मेकअप करवाना शुभ नहीं
उन्होंने बताया कि पति की मौत के बाद मेरी जिंदगी पटरी से उतर गई। ससुराल वालों के तानों से परेशान होकर मैं कुछ काम भी नहीं कर पाती थी। मोहल्ले में खुसफुसाहट होने लगी कि एक विधवा के हाथ से शादी के लिए मेकअप करवाना शुभ नहीं है। धीरे-धीरे महिलाओं ने मेरे पार्लर आना बंद कर दिया। जिससे पार्लर बंद हो गया। इकलौता जरिया जिससे मैं अपने बच्चों का खर्चा उठा सकती थी वो खत्म हो गया।
वहीं दूसरी तरफ मेरे ससुराल वालों ने मेरे दोनों बच्चों को मेरे खिलाफ भड़काना शुरू कर दिया। वो लोग उन्हें मुझसे दूर करने लगे। बच्चों को मेरे पास नहीं आने देते। ना ही मुझसे बात करने देते। मेरे दिमाग में आने लगा कि मेरे पति तो मुझसे दूर हो गए कहीं ससुराल वाले मेरे बच्चों को भी छीन ना लें। इसलिए मैंने एक दिन फैसला लिया और अपने दोनों बच्चों को लेकर सुल्तानपुर के एक किराए के मकान में रहने चली गई।
मेरे पास अपने बेटे को दूध पिलाने के भी पैसे नहीं थे
"मैं बचत किए हुए पैसे लेकर घर से निकल तो आई थी, लेकिन अब कमाई का कोई जरिया नजर नहीं आ रहा था। मेरा एक बेटा बहुत छोटा था। उस वक्त मेरे पास इतने पैसे भी नहीं थे कि मैं उसे ठीक से दूध पिला सकूं। कुछ पैसों से उसके लिए दूध लेती। उसमें आधा पानी मिलाकर अपने बेटे को पिलाती ताकि उतना दूध ज्यादा वक्त तक चल पाए।"
"कुछ दिन बीते, फिर मैंने जहां से 12वीं पास की थी, उस स्कूल में मदद मांगने पहुंची। वहां की प्रिंसिपल से मुलाकात की। मैं स्कूल के वक्त में खेलकूद में बहुत अच्छी थी इसलिए उन्होंने मेरी मदद करने का तय किया। मैंने प्रिंसिपल की मदद से अपनी पढ़ाई शुरू की। B.Ped की डिग्री ली। साथ ही मैंने उसी स्कूल में बच्चों को पढ़ाना भी शुरू कर दिया। उससे जितना पैसा मिलता उससे हमारा खर्चा चल जाता था।"
एक आयुष नाम के लड़के को इस दो बच्चों की मां से प्यार हो गया
"धीरे-धीरे चीजें पटरी पर आने लगीं। मैं सुबह बच्चों को तैयार करती। उन्हें स्कूल छोड़कर खुद अपने काम पर पहुंच जाती। स्कूल की प्रिंसिपल हर दिन मुझे मेरे बच्चों की छुट्टी के टाइम पर छोड़ देतीं। सब ठीक हो रहा था। एक दिन मैं घर के पास अपनी दोस्त के घर गई। वहां उसके कुछ और दोस्त भी आए थे।
वहीं मेरी मुलाकात एक आयुष नाम के लड़के से हुई। बीतते वक्त के साथ आयुष और मेरे बीच में दोस्ती बढ़ने लगी। मेरे बच्चों को आयुष के साथ बहुत अच्छा लगता था। जब भी सारे दोस्त मेरे घर आते, आयुष मेरे बच्चों के साथ ही ज्यादा वक्त बिताते थे। वो घर के लिए सामान लाना और दूसरे छोटे-छोटे काम में मेरी मदद करने लगे।"
"एक दिन आयुष मेरे घर आए। उन्होंने कहा कि वो मुझसे शादी करना चाहते हैं। ये सुनकर कुछ वक्त तो मैं कुछ बोल ना पाई। बाद में समझ आया तो मैंने आयुष को डांटा कि उन्हें पता भी है कि वो क्या कह रहे हैं। इस समाज में ऐसा नहीं होता। एक अनमैरिड लड़का दो बच्चों की मां से कैसे शादी कर सकता है। ऊपर से आयुष उम्र में भी मुझसे छोटे थे।"
शादी हुई तो आयुष के रिश्तेदारों से हमसे रिश्ता तोड़ दिया
"मुझे शादी के नाम से ही समाज का डर लगता था, लेकिन आयुष ने ठान लिया था कि उन्हें मुझसे ही शादी करना है। उन्होंने अपने माता-पिता से इस बारे में बात की। पहले तो वो इस शादी के लिए तैयार नहीं थे लेकिन समझाने के बाद वो हमारी शादी के लिए तैयार हो गए। हमारी शादी हो गई। आयुष ने मेरे साथ, मेरे दोनों बच्चों को भी अपनाया।
हमारे परिवार में तो सब ठीक था। आयुष के माता-पिता ने भी मुझे अपना लिया था। लेकिन उनके सभी रिश्तेदारों ने हमारे परिवार से बात करना बंद कर दिया। उन्होंने आयुष से सारे रिश्ते तोड़ दिए। हम कहीं बाहर भी जाते तो लोग हमारी तरफ इशारा करके कहते कि ये वही लड़का है जिसने एक विधवा जो दो बच्चों की मां है उससे शादी की।
रिश्तेदारों के इस व्यवहार से मेरे सिर पर एक बोझ था कि आयुष को मेरी वजह से ये सब सुनना पड़ रहा है। तभी खुद को पाने और अपने नाम से पहचाने जाने की इस तड़प ने ही मुझे हिम्मत दी। फिर मैं उस राह पर चल निकली, जिसने मेरे सिर का बोझ कम कर दिया।"
चैनल बनाते ही मेरा हाथ जल गया और काम रुक गया
"मैंने एक यू-ट्यूब चैनल बनाया। उस पर अपनी घर गृहस्थी के दो वीडियोज डाले। वीडियोज नहीं चले। मुझे लगा कि हर दिन ऐसा कंटेंट डालेंगे तो कोई वीडियो वायरल जरूर होगा। लेकिन ऐसा होता उससे पहले ही मेरी सास हीटर से जल गईं। उन्हें बचाने में मेरे दोनों हाथ भी जल गए। हमारा यू-ट्यूब शुरू होने से पहले ही रुक गया।
कुछ दिन बीते। एक दिन मैंने सोचा कि नया चैनल है। अगर शुरू में ही वीडियो नहीं डाले तो मेरा चैनल कभी अच्छा नहीं चल पाएगा। इसलिए मैंने पट्टी बंधे, जले हुए हाथों के साथ ही वीडियो बनाने शुरू कर दिए। दो वीडियो शुरू में डाले थे फिर एक ही दिन में मैंने 3 वीडियोज डाले। पांचवां वीडियो अच्छा चलने लगा।"
पांचवां वीडियो 1 मिलियन से ज्यादा लोगों ने देखा, 108 डॉलर कमाए
"हमारे चार वीडियो तो कम चले लेकिन पांचवें वीडियो का व्यू देखते ही देखते 1 मिलियन हो गया। उस वीडियो के लिए हमें 108 डॉलर की पेमेंट भी आई। उस दिन हमारे घर में खुशी का ठिकाना नहीं था। उस पहली पेमेंट से मेरी हिम्मत बढ़ी और हमने लगातार वीडियोज बनने शुरू कर दिए। कुछ ही दिन बाद 95 हजार रुपए आए। अब तो यू-ट्यूब के साथ फेसबुक से भी पैसे आते हैं। यू-ट्यूब पर हमारे चैनल के 1.54 मिलियन फॉलोअर्स और इंस्टाग्राम पर भी 1 लाख से ज्यादा फॉलोवर हैं, इसलिए वहां से भी कमाई हो जाती है।"
"डेढ़ साल के अंदर हमारे यू-ट्यूब चैनल पर 15 लाख 40 हजार सब्सक्राइबर हो गए। लोग हमें पहचानने लगे। पहले जिन लोगों ने रिश्ता तोड़ दिया था अब वही रिश्तेदार हमसे अच्छे से पेश आने लगे। कई लोगों ने दोबारा हमारे घर आना-जाना शुरू कर दिया। इससे मेरे सिर का बोझ भी कम हो गया कि आयुष ने मेरे लिए इतना सुना तो मैं भी उनके लिए कुछ कर पाई।"
फिलहाल सृष्टि और आयुष इस वक्त रायबरेली में रहते हैं। पूरा परिवार अब सोशल मीडिया पर वीडियो बनाता है। उनके वीडियो को लाखों लोग पसंद कर रहे हैं। लाखों रुपए की कमाई होती है। लोगों का प्यार मिलता है। सृष्टि लोगों के प्यार को ही अपने असली कमाई बताती हैं।
ये तो थी सृष्टि की कहानी। कुछ और कहानियां आप नीचे दिए लिंक पर पढ़ सकते हैं। 
प्रतापगढ़ का एक कस्बा है…लालगंज अझारा। जिला मुख्यालय से करीब 26 किलोमीटर दूर। साल 2016 तक ये घुइसरनाथ मंदिर के लिए जाना जाता था। इसके बाद यहां की एक और पहचान बन गई। वह था अनिल मिश्रा का परिवार। अनिल मिश्रा के चार बच्चे हैं और चारों अब IAS-IPS हैं।
दैनिक भास्कर ने अनिल मिश्रा के बड़े बेटे IAS योगेश मिश्रा से बातचीत की। उन्होंने अपने भाई-बहनों की जो कहानी बताई, वह बड़ी इंट्रेस्टिंग है। पढ़ें पूरी कहानी...
कहानी में दो मुख्य किरदार हैं। पहला किरदार है गरीब परिवार में पला-बढ़ा एक लड़का नंद गोपाल नंदी। पिता डाक विभाग में और मां घर में सिलाई-बुनाई का काम करतीं। 5 लोगों का परिवार, जैसे-तैसे दो वक्त की रोटी के पैसे जुट पाते थे। पैसे नहीं थे। इसलिए नंदी ने पढ़ाई के साथ काम शुरू कर दिया।
वो होली पर सड़क किनारे गुलाल, तो दिवाली पर पटाखे बेचने लगे। इससे वो जो कुछ पैसे कमाते, उससे अपने परिवार के लिए रोटी का इंतजाम करते। कहानी का दूसरा किरदार हैं अभिलाषा गुप्ता। जो एक करोड़पति परिवार में पली बढ़ीं। पिता ब्रोकर थे, साथ ही बिजनेस भी संभालते थे। पढ़ें पूरी कहानी...